וולף פשלס

**וולפגנג וולף (זאב) פַּשֶׁלֶס** (בגרמנית: **Wolf Pascheles**; 11 במאי 1814 – 22 בנובמבר 1857) היה מוציא לאור יהודי באימפריה האוסטרית.

## ביוגרפיה
פשלס נולד למשפחה ענייה בפראג להוריו גבריאל ומריה פשלס. אמו נפטרה בצעירותו ואביו לא היה יכול לפרנסו לכן עבד כמורה פרטי בפראג ובסביבתה.

בשנת 1828 כתב ספרון של תפילות בגרמנית לנשים. כאשר הופיעה הכולרה בפראג בשנת 1831, הורתה הרבנות כי בתקופה זו של סבל כבד יש להשתמש בתפילות הסליחות של הרב אליעזר אשכנזי. עם זאת, היה קשה להשיג סליחות אלו; לכן הדפיס פשלס את ספרון התפילות שלו ואת הסליחות המדוברות. כאשר אלו זכו להצלחה במכירות, הוא הוציא לאור על חשבונו מספר חוברות, תמונות של רבנים ופריטים דומים, ונשא עמו בארגז את כל מלאי החומרים המודפסים בעברית שהיו ברשותו.

בשנת 1836 הקים פשלס בן ה-22 בית דפוס. בתחילת דרכו הוא פרסם את מגילת אסתר בגרמנית וספרוני תפילה. באותה שנה פתח את חנות הספרים העברית הראשונה בפראג שמכרה ספרים חדשים ומשומשים. חנות ספרים נוספת פתח בברנו בשנת 1844.

בשנת 1846 החל להוציא לאור פתגמים עממיים יהודיים, יחד עם ביוגרפיות של יהודים מפורסמים, רומנים וכדומה, תחת הכותרת "סיפורים" (Sippurim). שבעת הכרכים הראשונים נמכרו בהיקף נרחב עד שהמהומות של שנת 1848 הפריעו לעבודה; ורק בשנת 1852 התאפשר לפשלס להמשיך בכך. עם התורמים ל"סיפורים" נמנו ל' וייזל, שלמה כהן, י"מ יוסט, ר' פירשטנטל ושאול יצחק קמפף.

משנת 1852 פרסם פשלס את "לוח השנה העממי הישראלי המאויר" (Illustrirter Israelitischer Volks-Kalender). הוצאתו לאור של לוח שנה זה נמשכה מאוחר יותר בשתי מהדורות נפרדות, על ידי יעקב (ולאחר מכן שמואל) פשלס, ועל ידי יעקב ב' ברנדייס, חתנו של וולף.

בשנת 1853 פרסם פשלס מהדורה קטנה של התורה, עם תרגום לגרמנית מאת ה' ארנהיים מגלוגאו. הספר יצא במספר רב של מהדורות.

בשנת 1855 פרסם את הספר "שעות התייחדות" של הסופרת פאני נוידא, אליו הוסיף הקדמה פשלס הוציא לאור כמה מהדורות של הספר: מהדורה מהודרת, מהדורה באותיות עבריות ומהדורה שבה נכרך הספר ביחד עם הסידור המסורתי. הספר נדפס בעשרים ושמונה הדפסות.

בשנת 1856 פרסם את הביוגרפיה של "יהונתן אייבשיץ" מאת הרב גוטמן קלמפרר כחלק מהמהדורה הרביעית של האנתולוגיה "סיפורים" ובמהדורה נוספת בשם "חיי יונתן" ב-1858 בגרמנית.

## משפחתו ומותו
היה נשוי לשרה פשלס, ולהם 7 ילדים. אחד מבניו היה יעקב פשלס (1839-1897), שהמשיך את עבודת העריכה של אביו. נכדו נקרא גם הוא וולף (וולפגנג) יוזף פשלס (1869–1955). הוא למד רפואה, שינה את דתו לנצרות קתולית ואת שם משפחתו לפאולי בשנת 1898.

נינו היה וולפגנג ארנסט פאולי (1900-1958) פיזיקאי חתן פרס נובל לפיזיקה מ-1945

פשלס נפטר ב-1857 בגיל 43.

לאחר מותו עבר בית הדפוס לבניו יעקב ושמואל ולחתנו יעקב ברנדייס אשר המשיכו את הוצאת הספרים אשר הקים. החל מ-1864 לקח על עצמו חתנו את בית הדפוס וניהל אותו תחת שמו. עם מותו ב-1911 הוא העביר את בית הדפוס לבנו ריכרד ברנדייס שניהל אותו בהצלחה עד שנות ה-30 של המאה ה-20.

## לקריאה נוספת

* This article incorporates text from a publication now in the public domain: Isidore Singer, Alexander Kisch (1901–1906). "Pascheles, Wolf". In Singer, Isidore; et al. (eds.). *[[The Jewish Encyclopedia]]*. New York: Funk & Wagnalls.
** Pascheles, *Illustrirter Israelitischer Volks-Kalender*, Prague, 1858.
** Kerstin Mayerhofer and Magdaléna Farnesi , Wolf Pascheles: The Family Treasure Box of Jewish Knowledge 2015, Judaica Olomucensia 2015, 1/Special Issue: Jewish Printing Culture between Brno, Prague and Vienna in the Era of Modernization, 1750–1850


## קישורים חיצוניים

* וולף פשלס, באתר הספרייה הלאומית

## הערות שוליים

קטגוריה:יהודים אוסטרו-הונגרים
קטגוריה:ילידי 1814
קטגוריה:נפטרים ב-1857